חוק להקלת נטל האסדרה בעסקים (איחוד שילוט), התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2653, עמ' 1061, 2017-08-03T00:00:00+03:00
החוק להקלת נטל האסדרה בעסקים (איחוד שילוט), התשע"ז-2017 התקבל בכנסת ביום א' באב התשע"ז (24 ביולי 2017). החוק מסמיך את שר הכלכלה (להלן – השר) לקבוע בתקנות הוראות שיאפשרו להציג בעסק שלט מאוחד, הכולל את תוכן השלטים שחלה החובה להציגם בעסק על פי החוקים המנויים בתוספת לחוק, כולם או חלקם, וזאת במקום להציג שלטים נפרדים באותם עניינים. התקנות ייקבעו לאחר התייעצות עם השרים הרלוונטיים הממונים על החוקים הקובעים את חובת הצגת השלטים. באותן תקנות ניתן יהיה לקבוע הוראות לעניין השלט המאוחד ובכלל זה לעניין גודלו, נוסחו, עיצובו מיקומו ואופן הצגתו. לפי הוראות החוק, עסק שהוצג בו השלט המאוחד בהתאם להוראות התקנות, יראו אותו כאילו מילא אחר החובה להציג שלט לפי כל אחד מהחוקים המסדירים את העניינים שבשלטים הכלולים בשלט המאוחד. החוקים המנויים בתוספת לפי נוסח החוק הם: 1. חוק רישוי עסקים לגבי שלטים לעניין איסור מכירת אלכוהול בשעות מסוימות, לגבי שלט אזהרה מפני הנזקים שבצריכת אלכוהול, ולגבי שלט בדבר התקנה והפעלה של מד רעש באולמות שמחה ובדיסקוטקים. 2. חוק הגבלת הפרסומת והשיווק של מוצרי טבק לגבי איסור מכירה והשאלה של מוצר טבק או מוצר המשמש לעישון טבק לקטינים. 3. חוק העונשין לגבי איסור מכירת משקאות משכרים לקטין ולשיכור. 4. תקנות הגבלת העישון במקומות ציבוריים – לגבי שלטים בדבר איסור עישון בחנויות ובאולמות שמחה. השר יהיה רשאי לשנות את התוספת ולכלול בה חוקים נוספים לאחר התייעצות עם השרים הממונים על אותם חוקים.